Tabeɛ tuklal ama ilmend n wul-is, ama ilmend nezzyen i yas yefka win tt-id ixelqen. Lukan di zmireɣ sgellin ad mleɣ ssifa n sseɛdi, tili tura ad d-iniɣ kan tettecabi ɣer-s. Lakin, ula d akken, tif-it. Tif-it imi d taqcict. Tabeɛ, d ayen idehren, ufiɣ : d tajeǧǧigt, yifen yakk lemtul, leǧnas yakk ttsemmin-t d nta : d lḥeqq. Imezran ara yettɣummun lall-is alamma d idarren ; tammast ara yettebanen d netta mi ara tcudd kan s lxid, asedsu, … asedsu-nni seɛɛunet kan teqcicin, i ss ara k tetteban lall-is, yakk, di tqemmuct alamma d tuɣmas, alamma d allen, alamma d tammiwin, alamma s wudem-is s lekmal, tettadesa. D sserr, d sserr ur nezdiɣ amkan, izedɣen yakk lall-is. D sserr yettemelliḥen yezziziden yakk i ss ara k tetteban lall-is tezyen xas tecmet ! wigi yakk, d wigi kan, i ss i teṭṭif teqcict aqcic.